ମାଲକାନଗିରି,୯।୧୨(ଡି.ଏନ୍.ଏ.)-ଚିନା ଗୋଦାବରୀ ନଦୀ ଉପରେ ପୋଲାଭରମ ପ୍ରକଳ୍ପ ଗଢ଼ି ଓଡ଼ିଶ\nଓଡ଼ିଶା ଗ୍ରାନାଇଟ୍ ଉପରେ ଆନ୍ଧ୍ର ନଜର\t December 9th, 00:00 AM December 9th, 00:00 AM\nମାଲକାନଗିରି,୯।୧୨(ଡି.ଏନ୍.ଏ.)-ଚିନା ଗୋଦାବରୀ ନଦୀ ଉପରେ ପୋଲାଭରମ ପ୍ରକଳ୍ପ ଗଢ଼ି ଓଡ଼ିଶାର ପାଣି ଶୋଷିବାର କ୍ଷେତ୍ର ପ୍ରସ୍ତୁତ କରୁଥିବା ଆନ୍ଧ୍ରପ୍ରଦେଶର ଦୃଷ୍ଟି ଏବେ ପଡ଼ିଛି ମାଲକାନଗିରି ଜିଲାର ଗ୍ରାନାଇଟ୍ ପଥର ଉପରେ। ରାଜ୍ୟର ନୂଆ ରାଜଧାନୀ ଅମରାବତୀ ଗଢ଼ାହେବ ଓଡ଼ିଶାର ଏହି ପଥର ଉପଯୋଗରେ। ଚଞ୍ଚକତା କରି ସୌଖୀନ ପଥର ଆଳରେ କିପରି ଓଡ଼ିଶାର ମୂଲ୍ୟବାନ ଗ୍ରାନାଇଟ୍ ନେଇହେବ, ସେଥିପାଇଁ ଆନ୍ଧ୍ର ସହ ଅନ୍ୟ ପଡ଼ୋଶୀ ରାଜ୍ୟର ଠିକାଦାରମାନଙ୍କୁ କାର୍ଯ୍ୟରେ ଲଗାଇ ଦିଆଯାଇଛି। ଏ କ୍ଷେତ୍ରରେ ଓଡ଼ିଶାର ଜଙ୍ଗଲ ବିଭାଗ ଓ ରାଜସ୍ବ ବିଭାଗର କେତେ ଜଣ ଅଧିକାରୀଙ୍କ ଭୂମିକା ମଧ୍ୟ ରହିଛି। ଆନ୍ଧ୍ର ଯେଭଳି ଗ୍ରାନାଇଟ୍ ପାଇପାରିବ ସେ ନେଇ ସେମାନେ ମୋଟା ଅଙ୍କର ଅର୍ଥ ଆତ୍ମସାତ୍ କରିବା ସକାଶେ ଯୋଜନା ପ୍ରସ୍ତୁତ କରିଛନ୍ତି। ଏ ଦିଗରେ ଗ୍ରାମସଭା ନାମରେ ଚଞ୍ଚକତା, ଜଙ୍ଗଲ ପରିପୂର୍ଣ୍ଣ ପାହାଡ଼କୁ ଟାଙ୍ଗରା ଦର୍ଶାଇ ନକଲି କାଗଜପତ୍ର ପ୍ରସ୍ତୁତ ହୋଇଛି। ଏଥିରୁ ରାଜସ୍ବ ଓ ଜଙ୍ଗଲ ବିଭାଗ ଅଧିକାରୀଙ୍କ ମନ୍ଦ ଉଦ୍ଦେଶ୍ୟ ପ୍ରତିଫଳିତ ହେଉଛି। ଭୌଗୋଳିକ ସ୍ଥିତି ଦୃଷ୍ଟିରୁ ମାଲକାନଗିରି ପାହାଡ଼, ଜଙ୍ଗଲ ବହୁଳ ଅଞ୍ଚଳ। ଜିଲାରେ ବିଭିନ୍ନ କିସମର ୩୫୪୧୫୬.୬୬୭୪ ହେକ୍ଟର ଜଙ୍ଗଲ ଅଞ୍ଚଳ ରହିଛି। ଜଙ୍ଗଲରେ ମୂଲ୍ୟବାନ କାଠ, ଔଷଧୀୟ ବୃକ୍ଷ, ବିଭିନ୍ନ ବନ୍ୟପ୍ରାଣୀ ଓ ୭୦ରୁ ଊର୍ଦ୍ଧ୍ୱ ଲଘୁ ବନଜାତ ଦ୍ରବ୍ୟ ଦେଖିବାକୁ ମିଳେ। ଜିଲାର ପାହାଡ଼ ଓ ଜଙ୍ଗଲ ଅଞ୍ଚଳରେ ବିପୁଳ ପରିମାଣର ଗ୍ରାନାଇଟ ପଥର ଗଚ୍ଛିତ ରହିଛି। ଏବେ ଏହି ସମ୍ପଦକୁ ଚଞ୍ଚକତା କରି ଲୁଟିବା ପାଇଁ ଉଦ୍ୟମ ଚଳାଇଛି ଆନ୍ଧ୍ର। ମାଲକାନଗିରି ଜିଲା ମାଥିଲି ତହସିଲ କମାରପାଲ୍ଲୀ ପଞ୍ଚାୟତ ଗଲିଆଗୁଡ଼ା ଗ୍ରାମ ନିକଟସ୍ଥ ପାହାଡ଼ର ୭୫.୦୭୧ଆର ପରିମିତ ଜାଗାରେ ଡେକୋରେଟିଭ ଷ୍ଟୋନ (ସୌଖୀନ ପଥର) ରହିଛି। ଏଠାରେ ପଥର ଖୋଳିବା ପାଇଁ ଲିଜ୍ ସୂତ୍ରରେ ନେବାକୁ ଛତିଶଗଡ଼ ରାୟପୁର ସ୍ଥିତ ଏକ କମ୍ପାନି ଆବେଦନ କରିଥିଲା। ଏଥିପାଇଁ ଆବଶ୍ୟକ ହେଉଥିବା ଏନ୍ଓସି (ନୋ ଅବଜେକ୍ସନ ସାର୍ଟିଫିକେଟ୍) ଲାଗି ୨୦୧୬ ସେପ୍ଟେମ୍ବର ୧ରେ କମାରପାଲ୍ଲୀ ଓ ଗାଲିଆଗୁଡ଼ା ଗ୍ରାମରେ ଗ୍ରାମସଭା କରାଯାଇ ସରପଞ୍ଚ, ସମିିତି ସଭ୍ୟ ଏବଂ ସ୍ଥାନୀୟ ବାସିନ୍ଦାଙ୍କ ସ୍ବାକ୍ଷର ଓ ଟିପଚିହ୍ନ ସଂଗ୍ରହ କରାଯାଇଥିଲା। ଏହି ସମ୍ବଳିତ ଦରଖାସ୍ତ ରାଜ୍ୟ ଖଣି ନିଗମ ନିର୍ଦ୍ଦେଶକ, କୋରାପୁଟ ସ୍ଥିତ ଖଣି ନିଗମ ଉପ-ନିର୍ଦ୍ଦେଶକ ଓ ସମ୍ପୃକ୍ତ ପଞ୍ଚାୟତ କାର୍ଯ୍ୟାଳୟରେ ଉପସ୍ଥାପନ କରାଯାଇଥିଲା। ତେବେ ବନ ବିଭାଗର ତଦନ୍ତ ସମୟରେ କମାରପାଲ୍ଲୀ ସରପଞ୍ଚ ମୁନି ମାଡ଼କାମୀ ଓ ଗଲିଆଗୁଡ଼ା ଗ୍ରାମବାସୀ ପ୍ରକାଶ କରିଥିଲେ ଯେ, ତାଙ୍କ ଅଞ୍ଚଳରେ ଖଣି ଖୋଳିବା ନେଇ କୌଣସି ଗ୍ରାମସଭା ହୋଇନାହିଁ। ଦରଖାସ୍ତରେ ଦର୍ଶାଯାଇଥିବା ସ୍ବାକ୍ଷର ଓ ଟିପଚିହ୍ନ ମଧ୍ୟ ସେମାନଙ୍କର ନୁହେଁ। ଏନେଇ ମୁନି ମାଡ଼କାମୀ ଓ ମାଥିଲି ବ୍ଳକ ଉପାଧ୍ୟକ୍ଷ ଅଶୋକ ଚାଲିକି ମାଲକାନଗିରି ଡିଏଫ୍ଓଙ୍କୁ ସେହି ମାସ ୨୨ ତାରିଖରେ ଲିଖିତ ଜଣାଇଥିଲେ। ଏହାସହ ଖଣି ଲିଜ୍ ପାଇଁ ଆବେଦନ କରିଥିବା ସଂସ୍ଥା ନାମରେ ମାଥିଲି ଥାନାରେ କେସ୍ ନଂ-୯୨/୧୬ରେ ମାମଲା ରୁଜୁ ହୋଇଛି। ସେହି ଅଞ୍ଚଳରୁ ସଂସ୍ଥା କାଟିଥିବା ଗଛଗୁଡ଼ିକୁ ମଧ୍ୟ ଜବତ କରିଥିବା ବନ ବିଭାଗ ପ୍ରକାଶ କରିଛି। ଜିଲାର ଖଇରପୁଟ ସରପଞ୍ଚ ଦୈମତି ଗୋଲପେଦା ଗତ ୨୬ ମାର୍ଚ୍ଚରେ ନିଜ ଅଞ୍ଚଳରୁ ଏଭଳି ଖଣିଲୁଟ୍ ପାଇଁ ହେଉଥିବା ଚକ୍ରାନ୍ତ ନେଇ ଖଣି ନିର୍ଦ୍ଦେଶକ ଓ କୋରାପୁଟ ସ୍ଥିତ ଖଣି ଉପନିର୍ଦ୍ଦେଶକଙ୍କୁ ଦରଖାସ୍ତ କରିଥିଲେ। ସେଥିରେ ଉଲ୍ଲେଖ ଥିଲା ଯେ ଖଇରପୁଟ ତହସିଲ ବଣ୍ଡାଘାଟି ଅନ୍ତର୍ଗତ ମାଝିଗୁଡ଼ା ଗ୍ରାମରେ ଖାତା ନଂ-୬୫, ପ୍ଲଟ ନଂ-୪୦୧/ପି, କିସମ- ପାହାଡ଼, ଏରିଆ-୧୦.୬୮୦ ହେକ୍ଟର ପରିମିତ ଅଂଶରେ ଡେକୋରେଟିଭ ଷ୍ଟୋନ୍ ରହିଛି। ଭୁବନେଶ୍ୱରରେ କାର୍ଯ୍ୟାଳୟ ଖୋଲିଥିବା ଆନ୍ଧ୍ରର ଏକ ଗ୍ରାନାଇଟ୍ ସଂସ୍ଥା ଏହି ଖଣିକୁ ପାଇବା ପାଇଁ ସ୍ଥାନୀୟ ସରପଞ୍ଚଙ୍କ ଦସ୍ତଖତରେ ଆବେଦନ କରିଥିଲା। ତଦନୁଯାୟୀ ବନ ବିଭାଗ ପକ୍ଷରୁ ତତ୍କାଳୀନ ମାଥିଲି ରେଞ୍ଜ ଅଫିସର ବିଜୟ ନାୟକ ତଦନ୍ତ କରି ୩ ଏପ୍ରିଲ ୨୦୧୬ରେ ମାଲକାନଗିରି ଡିଏଫ୍ଓଙ୍କୁ ରିପୋର୍ଟ ଦେଇଥିଲେ। ତାଙ୍କ ରିପୋର୍ଟ ଆଧାରରେ ତତ୍କାଳୀନ ଡିଏଫ୍ଓ ଟି. ଅଶୋକ କୁମାର ସମ୍ପୃକ୍ତ ସଂସ୍ଥାକୁ ଗ୍ରାନାଇଟ୍ ଖନନ ପାଇଁ ଅନୁମତି ଦେଇଥିଲେ। ତେବେ ଖନନ ହେବାକୁ ଥିବା ଅଞ୍ଚଳରେ କୌଣସି ଜଙ୍ଗଲ ନାହିଁ, କେବଳ କେତେଗୁଡ଼ିଏ ଝାଟି ଗଛ ଅଛି ବୋଲି ରେଞ୍ଜ ଅଫିସର ନିଜ ରିପୋର୍ଟରେ ଦର୍ଶାଇଥିଲେ। ବର୍ତ୍ତମାନ ସମ୍ପୃକ୍ତ ରେଞ୍ଜ ଅଫିସର କୌଣସି ଅପରାଧରେ ରାଜ୍ୟ ସରକାରଙ୍କ ଦ୍ୱାରା ଚାକିରିରୁ ବହିଷ୍କୃତ ହୋଇଥିବା ଜଣାପଡ଼ିଛି। ଏଭଳି ଚକ୍ରାନ୍ତ ପଦାକୁ ଆସିବା ପରେ ଖଇରପୁଟ ପଞ୍ଚାୟତର ଝଡ଼ିଆଗୁଡ଼ା, ଖଇରପୁଟ, କେନ୍ଦୁଗୁଡ଼ା, ଗମ୍ଭାରିଭଟ୍ଟା, ମାଝିଗୁଡ଼ା, କୁମ୍ଭାରପୁଟ ଗ୍ରାମବାସୀ ବନ ବିଭାଗରେ ଏତଲା ଦେଇଥିଲେ। ବର୍ତ୍ତମାନର ଡିଏଫ୍ଓଙ୍କ ନିର୍ଦ୍ଦେଶରେ ମାଥିଲି ରେଞ୍ଜ ଅଫିସର ପର୍ଶୁରାମ ଭୂମିଆଙ୍କୁ ମାଝିଗୁଡ଼ା ପାହାଡ଼ ସ୍ଥିତି ସମୀକ୍ଷା କରି ରିପୋର୍ଟ ଦେବା ପାଇଁ ଚିଠି ହୋଇଥିଲା। ଅଫିସର ଭୂମିଆ ୪ ସେପ୍ଟେମ୍ବର ୨୦୧୭ରେ ହୋଇଥିବା ଏଫ୍ଆଇଆର ନଂ-୫୨୮ କ୍ରମରେ ସେହି ପାହାଡ଼ରୁ ଆବେଦନକାରୀ ସଂସ୍ଥା କାଟିଥିବା ୨୮୦ଟି ବୃହତ୍କାୟ ଗଛ, ୧୦୦୦ରୁ ଊର୍ଦ୍ଧ୍ୱ ବଲ୍ଲା ଜବତ କରିଥିଲେ। ବିନା ଅନୁମତିରେ ଗଛକଟା ହୋଇଥିବାରୁ ଲିଜ୍ଧାରୀଙ୍କ ନାଁରେ ମାମଲା ରୁଜୁ ହୋଇଛି। ବର୍ତ୍ତମାନ ସେଠାରେ କାର୍ଯ୍ୟ ବନ୍ଦ ରହିଛି। ସେହିପରି ଖଇରପୁଟ ତହସିଲ ଗୋବିନ୍ଦପାଲ୍ଲୀ-ବାଲିମେଳା ମୁଖ୍ୟରାସ୍ତା ମୁଣ୍ଡିଗୁଡ଼ା ନିକଟସ୍ଥ ପାହାଡ଼କୁ ମଧ୍ୟ ଜଙ୍ଗଲ ନଥିବା ଦର୍ଶାଇ ଖଣିଜ ସମ୍ପଦ ଲୁଟ୍ ପାଇଁ ଉଦ୍ୟମ ହେଉଥିବା ସ୍ଥାନୀୟ ଲୋକେ ଅଭିଯୋଗ କରିଛନ୍ତି। ବର୍ତ୍ତମାନ ସୁଦ୍ଧା ରାଜ୍ୟ ଓ ବାହାରର ୫୨ଟି ସଂସ୍ଥା ଜିଲାରୁ ସବୁଜ ବନାନୀ ଘେରା ପାହାଡ଼ରୁ ଗ୍ରାନାଇଟ ଓ ଡେକୋରେଟିଭ ଷ୍ଟୋନ ନେବା ପାଇଁ ଆବେଦନ କରିଛନ୍ତି। ଏମାନଙ୍କ ମଧ୍ୟରୁ ୯୦ ପ୍ରତିଶତ ଆବେଦନକାରୀ ଆନ୍ଧ୍ରର ବୋଲି ମାଲକାନଗିିରି ଡିଏଫ୍ଓ କାର୍ଯ୍ୟାଳୟରୁ ସୂଚନା ଅଧିକାର ଆଇନ ବଳରେ ମିଳିଥିବା ତଥ୍ୟରୁ ଜଣାପଡ଼ିଛି। ହେଲେ ଆବେଦନକାରୀମାନେ ବନ ବିଭାଗ ଓ ଅନ୍ୟ ସରକାରୀ କଳର ମୁଷ୍ଟିମେୟ ଅସାଧୁ କର୍ମଚାରୀ ଓ ଲୋକ ପ୍ରତିନିଧିଙ୍କୁ ହାତବାରିଶ କରି ନକଲି କାଗଜପତ୍ର ଦାଖଲ କରି ନିଜ ସ୍ବାର୍ଥ ପୂରଣ କରିବା ଲାଗି ଚେଷ୍ଟା ଚଳାଇଛନ୍ତି। ଏ ସମ୍ବନ୍ଧରେ ଡିଏଫ୍ଓ ସମ୍ରାଟ ଗୌଡ଼ାଙ୍କୁ ପଚାରିବାରୁ ସେ କହିଥିଲେ ଯେ, ମାଝିଗୁଡ଼ା ଅଞ୍ଚଳରେ ବଣ୍ଡା ଜନଜାତି ରହୁଛନ୍ତି। ଜଙ୍ଗଲ ସମ୍ପଦ ସହ ସେଠାରେ ବନ୍ୟପ୍ରାଣୀ ମଧ୍ୟ ଅଛନ୍ତି। ସେହି ଅଞ୍ଚଳରେ ଖଣିଖୋଳା ପାଇଁ କାର୍ଯ୍ୟାଦେଶ ନଦେବାକୁ ସ୍ଥାନୀୟ ବାସିନ୍ଦା ଦାବି କରିଛନ୍ତି। ଲିଜ୍ଧାରୀଙ୍କ ଅନେକ ଆବେଦନପତ୍ର ନକଲି ଓ ଅସମ୍ପୂର୍ଣ୍ଣ। ତେଣୁ କେନ୍ଦ୍ର ସରକାଙ୍କ ଅନୁମତି ନ ମିଳିବା ପର୍ଯ୍ୟନ୍ତ ସେଠାରେ ଖଣି ଖନନ ପାଇଁ ଅନୁମତି ଦିଆଯାଇ ପାରିବ ନାହିଁ। ଅନ୍ୟପକ୍ଷରେ ଖଣି ମାଲିକମାନେ ସ୍ଥାନୀୟ ଲୋକଙ୍କୁ କ୍ଷତିପୂରଣ ଏବଂ ସେତିକି ଏରିଆର ରାଜସ୍ବ ବନ ବିଭାଗକୁ ବୃକ୍ଷରୋପଣ ପାଇଁ ଦେବା ନିହାତି ଜରୁରୀ। ବର୍ତ୍ତମାନ ୫୨ ଜଣ ଖଣି ପାଇଁ ଆବେଦନ କରିଛନ୍ତି। ଏହାର ବିଧିବଦ୍ଧ ତଦନ୍ତ ସହ କେନ୍ଦ୍ର ସରକାରଙ୍କ ମଞ୍ଜୁରୀ ଆବଶ୍ୟକତା ରହିଛି।
